দেশের সর্বাঙ্গীণ উন্নতি তখনই সম্ভব, যখন শুধু সরকারের ওপর দায়-দায়িত্ব না দিয়ে সব মানুষ কমপক্ষে নিজের অঞ্চলে কাজ করার জন্য উৎসাহিত হয়। প্রবাসীদের বেলায় এটি আরও প্রযোজ্য। ২০০৮ সালে ঢাকায় প্রথম বৃহৎ অনাবাসী (এনআরবি) সম্মেলনে যে অনুপ্রেরণা উৎসারিত হয়েছিল, আজ তার বহিঃপ্রকাশ হবে, যদি অনাবাসীরা নিজস্ব অঞ্চলের উন্নতির জন্য উদ্যোগ নেন। সিলেট বিশ্ব সম্মেলন শুধু সিলেটি মানুষের আঞ্চলিক মিলনমেলা নয়, এটা সব বাঙালির বন্ধুত্ব ও সহযোগিতার একটি মিলনমেলা।